google/wiki40b huggingface dataset:
Vladimir Krasnov

Karrière

Krasnov deltok i Ungdoms-VM i friidrett 2007, der han kom på 3.-plass på 400 meter, med tiden 47,03. Seieren gikk til britiske Chris Clarke. Dette året ble han også russisk juniormester på 400 meter, med  tiden 46,96.
I 2010 deltok han i Lag-EM i friidrett 2010 (Super League) i Bergen, der han kom på 3.-plass på 400 meter individuelt, og 1.-plass sammen det russiske stafettlaget på 4 x 400 meter. Han deltok også i EM i friidrett i Barcelona. På 4 x 400 meter stafett tok Russland gull, foran Storbritannia. I tillegg til Aksenov var Aleksej Aksenov, Pavel Trenikhin og Maksim Dyldin med på laget. Han løp også 400 meter individuelt i EM i 2010, og kom på 4.-plass med tiden 46.70. Han vant det russiske mesterskapet i 2010, og også U23-mesterskapet innendørs. Han kom også på 1.-plass i det russiske mesterskapet for lag. 
I U23-EM i friidrett 2011 i Ostrava fikk Russland bronse på 4 x 400 meter stafett, og Krasnov kom på 4.-plass på 400 meter individuelt. Han ble russisk U23-mester dette året. 
I 2012 deltok han i sommer-OL 2012, der det russiske laget kom på 5.-plass på 4 x 400 meter. På nasjonalt nivå kom han på 3.-plass på 400 meter i det russiske mesterskapet utendørs, mens han ble slått ut i kvalifiseringsheatet i innendørsmesterskapet. Han vant stevnet Znamensky Memorial, og han fikk gull både i U23-mesterskapet og i det russiske mesterskapet for lag. 
I det russiske innendørsmesterskapet i februar 2013 fikk han sølv på 400 meter. Han fikk en ny EM-medalje i 2013, da Russland kom på 2.-plass på 4 x 400 meter i EM i friidrett innendørs 2013 i Göteborg. Storbritannia vant løpet, og Russland løp på 3.06,96.
Edward James Roye

Tidlig liv

Roye blei født inn i en rik afrikansk-amerikansk familie i Newark, Ohio. Familien hans var av igboavstamning. Hans far, John Roye, var ferjebestyrer på ei ferje som gikk over elva Wabash ved Terre Haute i Indiana, og skaffa seg store landområder i Terre Haute samt Vandalia i Illinois. Som et resultat av familiens rikdom kunne unge Roye gå på Ohio University i nabobyen Athens i Ohio. Da faren hans døde i 1836 flytta Roye til Terre Haute, hvor han starta en barbersalong.
I 1846 utvandra han til Liberia ved hjelp av American Colonization Society, og satte opp en kjøpmannsvirksomhet. Innen tre år var han aktiv i liberisk politikk. Før han blei valgt til president var han parlamentspresident i Representantenes hus og høyesterettspresident ved Liberias høyesterett.

Presidentskap

Roye ble tatt i ed som Liberias president 3. januar 1870. Da Roye blei president var landet inne i en politisk ustabil periode, forsterka av økonomiske problemer. Roye begynte et gjenoppbyggingsprogram med intensjon om å bygge nye veier og skoler. For å få penger til dette seilte Roye til England, hvor han starta forhandlinger med banker i London om lån. Betingelsene på disse låna var stive; blant annet var renta på sju prosent. Roye godtok låna raskt uten å konsultere parlamentet. Liberia mottok rundt 90 000 dollar, mens det blei utstedt obligasjoner for 400 000 dollar.
På grunn av økende konkurranse på verdensmarkedet fra brasiliansk kaffe, europeiske sukkererter og dampbåter, klarte ikke Liberia å skape tilstrekkelige eksportinntekter, og klarte ikke å betale tilbake låna. Resesjon tvang Liberia til å inngå større og større lån. Nedgangen i liberisk eksport og mangelen på betalingsevne førte til mye utenlands innblanding i Liberia.
Roye blei avsatt i et statskupp 26. oktober 1871, før hans toårstermin skulle ha gått ut.

Død

Det fins ingen spesifikke historiske nedtegnelser angående datoen eller omstendighetene rundt Royes død, men de fleste kilder sier at han blei drept 11. eller 12. februar 1872. Andre kilder påstår at han drukna 12. februar 1872 mens han prøvde å nå et britisk skip i havna ved Monrovia.
Et portrett av Roye i galleriet i presidentboligen i Monrovia angir 11. februar 1872 som dødsdato.
Wytham

Historie

Wytham var den nordligste delen av grevskapet Berkshire fram til grenseendringer i 1974 som overførte sognet til Oxfordshire. 
Stedsnavnet Wihtham er første gang nedtegnet som Wihtham en gang rundt 957. Dets opprinnelse er angelsaksisk i betydningen «gård eller landsby ved sving i elven».
Henrik I av England fikk en datter utenfor ekteskap med Ansfride, født ca. 1070, en kvinne fra Wytham.
Landgodset Wytham sammen med klosteret Wytham Abbey var tidligere eid av jarlene av Abingdon. Sognekirken i Wytham, dedikert alle helgener, er en bygning opprinnelig fra middelalderen, men ble omfattende ombygd mellom 1811 og 1812  av Montagu Bertie, 5. jarl av Abingdon.
Wytham Woods er et lenge etablert skogområde kjent for sin høye andel av grevlinger og kjøttmeis, sistnevnte har vært overvåket og notert i lang tid. Området er eid av Universitetet i Oxford og benyttes for forskning innenfor emner som zoologi og klimaendringer. Universitet drifter også en feltstasjon nord for landsbyen.
Både landsbyen og skogområdet har ofte vært åsted for Colin Dexters kriminalromaner om Inspektør Morse.
Radio Hurum

Radio Hurum er en liten lokalradio for Hurumlandet (Røyken og Hurum kommuner). Radio Hurum ble stiftet i 1984. Radioen drives som et andelslag av ildsjeler som bruker fritiden sin til å lage radio. Radio Hurum sender på FM 104,3 MHz.
Constance

Etymologi

Constance er en fransk og engelsk form av Constantia, en feminin form av romerske Constantius, som opprinnelig var et etternavn og en variant av Constans, «standhaftig».
Tarjei Vesaas

Liv

Tarjei Vesaas ble født i 1897 på gården Vesås i Vinje. Han jobbet på gården til foreldrene, moren og faren hadde allerede planlagt at Tarjei som var eldst skulle overta gården etter foreldrene og bli bonde. Han var ikke interessert i å drive med gårdsbruk, men han var svært interessert i dikting. Han var glad i å gå lange turer og lese bøker for seg selv. Han ville bli dikter.
Vesaas var også filminteressert. Blant filmskuespillere satte han særlig pris på Marilyn Monroe, og blant regissører var han glad i Ingmar Bergman. Bergmans film Tystnaden «kunne han ikke få sett ofte nok». Vesaas satt dessuten i Norsk Films representantskap, der han tok til orde for mindre sensur av «erotisk farga film».
I 1923, da han var 26 år, debuterte Tarjei Vesaas med romanen Menneskebonn. I 1920- og 1930-årene reiste han mye rundt i Europa.
Vesaas og Halldis Moren kjente til hverandres forfatterskap, og i 1931 sørget Mikkjel Fønhus for at de møttes på Bondeheimen. Moren bodde på denne tiden i Sveits og de to brevvekslet. Vesaas og Moren giftet seg i 1934, og de bosatte seg på gården Midtbø i Vinje, som Tarjei hadde kjøpt i 1930 av onkelen Øystein Vesaas. Paret fikk to barn, Olav og Guri.
Han fikk kunstnerlønn fra 1947 og Gyldendals æresgasje fra 1951. Han mottok også flere priser for sine bøker. blant annet Venezia-prisen for boken Vindane.
Tarjei Vesaas døde på Rikshospitalet 15. mars 1970, 72 år gammel.
Øyvind Nypan

Biografi

Nypan har vært aktivt, spesielt i Frankrike i flere år, og han ga ut sitt debut album Elementer (2010) på Ponca Jazz Records. Oppfølgeren Republique (2013) ble utgitt på Losen Records. Her samarbeider han med den amerikanske saksofonisten Rick Margitza, den brasilianske bassisten Gael Petrina, den ecuadorianske pianisten Leonardo Montana og den italienske trommeslageren Simone Prattico. På tross av at de kommer fra forskjellige kontinenter gir disse musikerne oss et solid album preget av Nypans Amerikanske inspirasjon. Nypan spiller i en tradisjon inspirert av Pat Metheny og i den gamle legenden Jim Hall.
I 2011 møtte Nypan de to trondheimbaserte musikere Daniel Buner Formo (orgel) og Truls Rønning (trommer) og dannet Øyvind Nypan Trio. De ga ut Nypans tredje album Directions (2015) på hans egen selskap Nypan Musikk. I 2014 kom fjerde album Stereotomic på Losen Records, nå som Nypan med Bernt Moen (piano), Egil Kalman (bass) og Ole Mofjell (trommer).
Alpine grener under Asiatiske vinterleker 2003

Alpine grener under Asialekene 2003. Alpine grener var en av flere sporter under de femte Asiatiske vinterleker som ble arrangert i Aomori i Japan. Det var fire øvelser i alpint, slalåm og storslalåm for både menn og kvinner. Det var 57 utøvere fra tretten nasjoner som deltok i konkurransene som ble avviklet mellom 2. og 7. februar 2003. Japan ble beste nasjon med tre gullmedaljer foran Libanon med en.
Nikolaj Bulganin

Bakgrunn

Nikolaj Bulganin var sønn av en kontorarbeider. Han ble medlem av kommunistpartiet i 1917 og tjenestegjorde i Bolsjevik-regimets politiske politi fra 1918 til 1922. Etter den russiske borgerkrigen ble han industrileder og arbeidet i elektrisitetsadministrasjonen fra 1922 til 1927 og i Moskvas elektrisitetsforsyning fra 1927 til 1931.

Politiker

Fra 1931 til 1937 var han formann for den utøvende komite i Sovjet i byen Moskva.
I 1934 ble han valgt som kandidat til Sentralkomiteen, og som lojal stalinist ble han raskt forfremmet under Josef Stalins utrenskningsprosess i årene 1937–1938.
Den 22. juli 1937 ble han utnevnt til statsminister i den russiske sovjetrepublikken. Samme år ble han medlem av Sentralkomiteen, leder av Sovjetunionens statsbank og visestatsminister i Sovjetunionen.
Under andre verdenskrig var han generalløytnant i Den røde armé og var medlem av Sovjetunionens forsvarskomité. I 1944 ble han viseforsvarsminister og Stalins høyre hånd i Den røde armé. I 1946 ble han forsvarsminister og marskalk av Sovjetunionen. Han ble også en kandidat til politbyrået i kommunistpartiet og ble igjen visestatsminister i Sovjetunionen fra 1947 til 1950. I 1948 ble han fullt medlem av politbyrået.
I 1953 ble han utnevnt til forsvarsminister og allierte seg med Nikita Khrusjtsjov i dennes maktkamp med Georgij Malenkov. I februar 1955 etterfulgte han Malenkov som Sovjetunionens statsminister. Han støttet Khrusjtsjovs program og anti-stalinisme og reiste sammen med Khrusjtsjov til India, Jugoslavia og Storbritannia.
I 1957 begynte Bulganin, i likhet med Vjatsjeslav Molotov, å sette spørsmålstegn ved Nikita Khrusjtsjovs liberale politikk. I juni 1957 mislyktes de konservative kreftene i å fjerne Khrusjtsjov fra makten, og som følge av dette ble Bulganin i mars 1958 avsatt som statsminister i Sovjetunionen.
Han gikk tilbake til stillingen som formann av Sovjetunionens Statsbank, men i september 1958 ble han fjernet fra Sentralkomiteen og fratatt tittelen som marskalk. Han ble forflyttet til byen Stavropol som formann av det regionale økonomiske råd og gikk av med pensjon i februar 1960.
Byrknes

Navnet

Navnet Byrknes blir uttalt bu'rtnes eller by'rtnes. Det har blitt skrevet Birknes, Birchenes i 1563 og 1611, Bierchenes i 1667, Birchenæs i 1723. Navnet kommer av gammalnorsk Birkines birki som betyr et sted der det vokser bjørk.

Historie

Hvor lenge det har bodd folk her er det ikke mulig å fastslå da det ikke er noen jordfunn som kan brukes til datering. I 1950 ble det funnet 20 myrpeler i utmarken. De var spisse i den ene enden. De lå med spissene inn mot midten en og en halv meter ned i en myr. Det er vanlig å mene at disse pålene er lagt ned som offer i hedensk tid, men det kan like gjerne være reisende folk som fastboende som hal lagt den der.
Matrikkel fra 1723 forteller at det da var 17 brukere og en husmann på Byrknes. Gården lå ved sjøen omkring 5 mil fra Bergen, den hadde hverken skog eller seter, men en kvern.

Utbygging

Byrknes fikk sin første skole i 1844. I 1876 ble det bygget skolehus med lærerbolig på Tjønnehågen. Et nytt skolehus ble satt opp i 1940 og dette ble utvidet i 1968 og 1976. En ny bærerbolig som brukes som barnehage ble bygget i 1961.
I 1899 fikk Byrknes båtrute da D/S Horden begynte å gå. Det samme året ble det opprettet brevhus som ble til poståpneri i 1900. Det ble bygget dampskipskai i 1902. Rikstelefon kom i 1929, elektrisitet i 1947 og vannverk i 1964.
Et bedehus ble bygget i 1911. Et nytt og større kapell ble bygget på samme tomten i 1971. Samfunnshus fikk stedet i 1959, alderstun i 1985 og pensjonat og kafe ble bygget i 1987.
Gulen Fiskarbondemuseum ble åpnet 30. mai 1998.
St. Johanneslogen St. Stefan til de tre Stene

St. Stefan til de tre Stene er en frimurerlosje i Den Norske Frimurerorden (St. Johannesloge nr. 48), som ble grunnlagt den 8. mai 1998 i Sortland. Logen ble fra første stund underlagt Tromsø Provincialloge.
Vesterålen Broderforening ble grunnlagt på Melbo den 26. oktober 1925 underlagt St. Johanneslogen Midnatsol. I 1977 ble den flyttet til Sortland. Den 12. februar 1983 ble den opphøyd til deputasjonsloge, og den 1. juli 1983 ble den underlagt St. Johanneslogen Øystein. I 1998 ble den selvstendig loge. Logens valgspråk er I Broderskap mot Lyset.
Logen er oppkalt etter den første kristne martyren St. Stefanus, som ble steinet til døde og som tidligere var skytsengelen til Hadsel kirke i Vesterålen.
Asymmetrisk informasjon

Bruktmarkeder

Særlig ved salg av brukte produkter sitter selgeren med mye mer informasjon enn kunden om gjenstandens tilstand. Vi tenker oss at det finnes to typer av den samme gjenstanden i bruktmarkedet. God kvalitet som kan selges til en høy pris og dårlig kvalitet som må selges til en lav pris.
Ettersom kjøperen ikke kan vite om en tilfeldig gjenstand er av god eller dårlig kvalitet, vil kjøperen automatisk anta at gjenstanden er av dårlig kvalitet, fordi kjøperen ikke kan vite hvorfor selgeren ønsker å selge en brukt gjenstand av god kvalitet. Derfor er kjøperen vanligvis kun tilbøyelig til å kjøpe til lav pris i bruktmarkedet, med mindre selgeren kan overbevise om at gjenstanden er av god kvalitet.

Markedsformer

Når vi snakker om markedsformer med få aktører (oligopoler) eller monopoler er det vanskelig for konsumentene å vite noe om produsentens kostnadstruktur eller grensekostnader. Det er derfor vanskelig for konsumentene å vite om de betaler en god eller dårlig pris for varen.
Den samme asymmetriske informasjonen fører til at eventuelle konkurrenter kan vegre seg fra å gå inn i markedet, fordi de vanskelig kan vite hvor vidt de kan produsere den samme varen til en lavere kostnad enn monopolisten eller oligopolistene. Asymmetrisk informasjon skaper dermed inngangsbarrierer.
Anocisseis

Utseende

Små til middelsstore, brede og litt flate, metallisk skinnende praktbiller med mørke tegninger. Hodet har litt utstående fasettøyne og en bred, V-formet fure i midten. Oversiden er fint og tett punktert. Pronotum er trapesformet, dekkvingene nokså jevnbrede.

Utbredelse

Slekten er utbredt i Sørøst-Asia (Filippinene).
Svisj

Svisj var et interaktivt musikk-program som gikk på NRK-TV nattestid fra 2002 til 2012. Her kunne seerne stemme frem musikkvideoer og chatte via SMS. Programmet startet sine sendinger på NRK2 den 25. oktober 2002 og avsluttet i 2012. Konseptet ble også utviklet til å inneholde annet enn musikkvideoer og ble kalt for Jukeboks.
Konseptet og formatet ble utviklet av Teletopia Interactive, og ble levert komplett til NRK som "Program på boks", inklusive videoservere, videografikkmaskiner og kontrollapplikasjoner. NRK overtok noen år senere selv produksjonen av formatet, på NRK sine egne videoservere. 
3. september 2007 ble Svisj fjernet fra NRK2. NRK3 tok over Svisj, mens NRK2 ble omdannet til en fakta- og aktualitetskanal, med vekt på nyheter, dokumentarer og annet faktastoff, samt noe kulturstoff.

Kategorier

Programmet var delt opp i kategoriene:
Svisj – Det siste innen populærmusikk
Svisj Norge – Norske artister
Svisj Gull – Populær musikk fra de siste tiår
Svisj topp 10 – Forrige ukes mest populære videoer
Memphis (sommerfugl)

Utseende

Store, kraftige sommerfugler, vingenes overside er svart eller mørkbrun med blå, røde eller oransje bånd, undersiden er kamuflasjefarget, slik at sommerfuglene ligner visne blader når de sitter med lukkede vinger. Forvingen er gjerne tilspisset, noen ganger markert sigdformet og bakvingen av og til trukket ut til en stjert.

Levevis

Memphis-artene er sterke, hurtige flyvere som lever i regnskog. Larvene lever på planter i vortemelkfamilien (Euphorbiaceae). Sommerfuglene suger gjerne i seg saft fra råtnende frukt.
Flash and the Firecat

Handling

En kvinnelig og en mannlig småbanditt (Flash and Firecat) lurer til seg $30 000 fra en bank i en amerikansk småby i California ved hjelp av en fiktiv kidnapping og flykter deretter i en strandbil (Dune buggy). De blir så forfulgt av politi og en representant for bankens forsikringsselskap (Kiel). Det de ikke vet er at det dreier seg om svarte penger.

Om filmen

En relativt billig og B-preget film som delvis ble kjent på grunn av den høyvokste kjempen Richard Kiels medvirkning (bedre kjent som Jaws i to James Bond-filmer)
Ceratophyllus adustus

Utseende

Familien Ceratophyllidae som arten tilhører, er gjerne brunrøde eller mørkbrune lopper med avlang kroppsform, flattrykt fra sidene. De er gjerne middelsstore lopper.

Liv og utvikling

Familien Ceratophyllidae suger blod fra gnagere og fugler. Man antar at familien opprinnelig gikk på gnagere (ekorn og beslektede grupper), men hoppet over på fugler på et senere tidspunkt. Som vanlig hos lopper lever larvene av avfall, hudrester og de voksne loppenes avføring, mens de voksne insektene er blodsugere.

Utbredelse

Arten er funnet i USA.
Uitlander

Uitlander (afrikaans: «utlending») var navnet som ble gitt til fremmedarbeidere under den innledende utforskingen av Witwatersrands gullfelter i Transvaal.
Disse enorme gullfeltene ble oppdaget i 1886, og innen ti år var det antatt at befolkningen av uitlandere i Transvaal var dobbel så stor som de innfødte transvaalerne, 60 000 uitlandere mot 30 000 burghere. Nøyaktige tall er usikre siden den første folketellingen i Transvaal ble foretatt i april 1904. Regjeringen i Transvaal gjorde det til politikk å anta at der var 60 000 uitlandere mot 30 000 burghere (disse tallene henviser kun til voksne menn). Dette var et konservativt anslag, andre hevder at forholdet var 4:1 eller til og med 10:1. Til tross for disse tallene har senere forskere hevdet at der faktisk var et jevnt forhold mellom dem, men med tanke på gruvedriftens form, kan der ha vært flere uitlandermenn. Disse arbeiderne var først og fremst konsentrert rundt Johannesburg–området.
Transvaals regjering, under president Paul Kruger, var bekymret for effekten som denne store folkemengden kunne ha på Transvaals uavhengighet. Uitlanderne var nesten utelukkende briter. Det å gi dem stemmerett på et tidspunkt da Storbritannias regjering var ivrige etter å utvide sin makt i Sør-Afrika, ville nesten helt sikkert føre til at makten i Transvaal gikk over i britiske hender, og Transvaal ville til slutt ende opp som britisk koloni. Resultatet var at regjeringen i Transvaal vedtok en lovgivning som nektet alle uitlandere som ikke hadde bodd i landet i 14 år og ikke var over 40 år, stemmerett eller borgerskap. Dette sperret uitlanderne fra meningsfull politisk innflytelse.
Dette, sammen med høy skattlegging og korrupt og ineffektiv offentlig administrasjon, førte til betydelig misnøye. Behandlingen av dem var bakgrunnen for Jameson-raidet i 1895. Cecil Rhodes planla en invasjon av Transvaal som skulle være samtidig med et opprør blant uitlanderne i Johannesburg. Dr Leander Starr Jamesons styrke invaderte, men det forventede opprøret fant aldri sted. Invasjonsstyrken ble raskt overmannet og arrestert.
Fra 1897 av brukte høykommissæren for det sørlige Afrika, Alfred Milner, og kolonisekretæren, Joseph Chamberlain, brukte de nektede rettighetene til uitlanderne som sitt hovedpunkt for et angrep på Transvaal. De oppmuntret aggitasjon blant uitlanderne og presset uitlandernes krav med trussel om krig på Krugers regjering.
Til slutt førte britenes insistering og Krugers prinsippfaste holdning til utbruddet av andre boerkrig i 1899. Ved nederlaget i 1902, ble Transvaal britisk koloni. Alle innbyggere i Transvaal ble etter dette britiske undersåtter. Dermed falt begrepet uitlander ut av bruk.
Rytmisk gymnastikk under Middelhavslekene 2009

Rytmisk gymnastikk under Middelhavslekene 2009. Rytmisk gymnastikk var en av flere sporter under de sekstende middelhavslekene som ble arrangert i Pescara i Italia i perioden 25. juni til 5. juli 2009. Det var andre gangen som rytmisk gymnastikk var med på programmet under middelhavslekene. Det var en individuell konkurranse for kvinner.
D-type-asteroide

D-type-asteroidar har en svært lav albedo og et rødlig elektromagnetisk spektrum uten noen særlig trekk. Det er foreslått at de er sammensatt av organisk-rike silikat, karbon og anhydrerte silikat. Kanskje har de vannis i det indre. D-type-asteroider finneer man i det ytre av asteroidebeltet og utenfor. 152 Atala, 588 Achilles, 624 Hektor og 944 Hidalgo er eksempel på D-typen. Mange av Jupiters trojanere har D-type trekk, og noen av Jupiters minste måner.
I 1992 presenterte Larry A. Lebofsky med kolleger en artikkel om at de hadde oppdaget et spektraltrekk ved 3 µm i en D-type hovedbelteasteroide. Dette trekket indikerer kanskje at det er vann til stede på asteroideoverflaten.
Atriumhus

Atriumhus er en type småhus, ofte bolighus, som er bygget rundt et indre hageområde, eller gårdområde. Huset har gjerne større vinduer vendt innover mot atriumet. Byggestilen kommer fra den tyske Bauhausskolen på 1920-tallet.
Hagen kan være åpen, eller ha overbygg av eksempelvis glasstak som slipper inn dagslys. Ordet kommer av det latinske ordet atrium som viste til byggets sentrale rom.
På 1950- og 1960-tallet ble det bygget forholdsvis mange atriumhus i Skandinavia. I Norge er atriumhusene på Ammerud i Oslo et unikt prosjekt. De ble tegnet av arkitekt Håkon Mjelva og oppført på 1960-tallet.
Ordet atrium kommer fra latin (hall, sal), og atriumhus ble tidligere brukt om de romerske énfamiliehusene, domus, der rommene var organisert rundt et sentralrom, atrium.
Sanddyne

Sanddyne eller bare dyne betegner i naturen en rygg eller haug av sand som flyttes av vind eller som er avsatt av strømmende vann. I Norge finnes det dyner blant annet på Jæren og i Røros-traktene. Ellers er det sandyner en lang rekke steder i verden, blant annet Den kuriske landtunge i Litauen, i Danmark langs kysten mot Nordsjøen og nedover mot de frisiske øyer og Den engelske kanal. Verdens høyeste sanddyner ligger i Namibørkenen sørvest i Afrika og er opptil 340 meter høye. De høyeste sanddynene i Nord-Amerika ligger i Alamosa.
Langstrakte flygesanddyner oppstår særlig i ørken- og kystområder der det er kraftig vind og lite vegetasjon. Dynene flytter seg med vinden i en bevegelse som kalles sandflukt, og blir liggende på tvers av vindretningen. Sanddynene kveler plantelivet og for å beskytte bebyggelse og dyrket mark, kan en plante ut for eksempel furutrær og marehalm som binder sanda og hemmer sandflukten.
Ordet dyne er lånt fra det frisiske ordet düne. På dansk brukes ordet klit om en sanddyne.
Et landskap preget av sanddyner kalles erg.

Klitt

Klitt er det danske navnet på en landskapstype som består av sandbanker på land, som hav og vind har skapt. De fleste klitter finnes langs vestkysten av Jylland. Klittbeltet her kan bli opp til 15 km bredt. Blåbjerg Klit, som med sine 64 m er Danmarks høyeste klitt, befinner seg her. 
Kjernen i en større klitt er ofte hauger av morenestein etter siste istid. De mindre er primært dynger av flygesand produsert av bølgeslag og løftet på land, hvor vinden har trukket den videre. Før fantes mange vandreklitter, kalt miler eller sandmiler.
Menneskene langs kysten forsøker å låse utviklingen ved å plante ut spesielt egnede grassorter, med verneskogbelte bak. I de senere år er noen områder overlatt til seg selv som naturreservater, slik at f. eks. Råbjerg Mile får vandre fritt.
Melankolilerke

Utbredelse

Den forekommer i Angola, Botswana, Burundi, Den demokratiske republikken Kongo, Elfenbenskysten, Gabon, Guinea, Kamerun, Kenya, Lesotho, Liberia, Malawi, Mosambik, Namibia, Nigeria, Republikken Kongo, Rwanda, Sierra Leone, Somalia, Swaziland, Sør-Afrika, Sør-Sudan, Tanzania, Uganda, Zambia og Zimbabwe.